Moord ondersoek nadat hoë se lyk gevind word | Netwerk24
Deur Susan Cilliers 09 Junie 2019 19:57
Brig.genl. Motlhokomedi Kenneth Petso, bevelvoerende generaal van die Waterkloof-lugmagbasis in Pretoria, wat klaarblyklik naby Garankuwa vermoor is. Foto: Verskaf
Die polisie ondersoek die moontlikheid dat brig.genl. Motlhokomedi Kenneth Petso, bevelvoerende generaal van die Waterkloof-lugmagbasis in Pretoria, elders vermoor is voordat sy lyk na Garankuwa noord van die stad geneem is.
Brig. Mathapelo Peters, 'n polisiewoordvoerder in Gauteng, het gesê die 53-jarige Petso se lyk is Dinsdag gevind en dat 'n familielid hom uitgeken het. 'n Voetganger het blykbaar Dinsdag op Petso se lyk in uitbreiding 11 in Garankuwa afgekom en die polisie in kennis gestel.
Petso se wit Jeep Cherokee word steeds vermis. Die voertuig se opspoormeganisme is in Brits, Noordwes, gevind.
Peters kon nie bevestig of Petso enige sigbare beserings gehad het nie. "Die oorsaak van sy dood moet nog in 'n lykskouing bepaal word. Dis nie seker wanneer hy laas lewend gesien is nie, maar hy is Dinsdag (dieselfde dag wat sy lyk gevind is) as vermis aangemeld."
Kol. Eugéne Motati, woordvoerder vir die Suid-Afrikaanse Lugmag, het Sondagaand gesê terwyl die ondersoek nou in die polisie se hande is, wil hulle nie bespiegel nie. "Dis egter baie verdag wanneer iemand se liggaam nié in sy natuurlike omgewing gevind word nie. Ons vermoed dus hier is 'n misdryf gepleeg."
Wyle brig.genl. Motlhokomedi Kenneth Petso, bevelvoerende generaal van die Waterkloof-lugmagbasis in Pretoria, tydens 'n valskerm-uitstappie. Foto: Verskaf
Brig.genl. Hilton Smith, direkteur van die Suid-Afrikaanse Lugmag se korporatiewe personeeldienste, sê Petso se familie is "nog geskok en in rou oor sy dood".
"Die Suid-Afrikaanse Nasionale Weermag (SANW) is hartseer oor Petso se dood."
Petso het 'n lang loopbaan in die weermag gehad. Hy het in 1987 by die voormalige Bophuthatswana-weermag aangesluit en in 1993 as vlieënier gekwalifiseer. Met die aanbreek van die nuwe bedeling in 1994 is hy as 'n tweede luitenant in die Suid-Afrikaanse Lugmag geïntegreer. Hy is in 1995 tot luitenant bevorder.
In 2007 het hy bevelvoerder van 41 Eskader geword en is nog dieselfde jaar tot luitenant-kolonel bevorder. In 2008 het hy sy senior personeelkursus in Amerika by die Lugoorlog-kollege in Alabama voltooi.